দুপুর থেকেই আকাশ মেঘলা। সপ্তমীর আকাশে মেঘের ঘনঘটা দেখে মণ্ডপমুখী জনতা চিন্তায় পড়ে গিয়েছিল, এই বুঝি নামল ঝেঁপে! যদিও শেষ পর্যন্ত তা হয়নি!
বুধবার বিক্ষিপ্তভাবে ঝিরঝিরে বৃষ্টির উপর দিয়েই ‘ফাঁড়া’ কেটেছে! যদিও দক্ষিণবঙ্গের একাধিক জেলায় এদিন বজ্রবিদ্যুৎ-সহ বিক্ষিপ্ত বৃষ্টি হয়েছে। আজ, অষ্টমীতেও শহরে বৃষ্টি হতে পারে বলে পূর্বাভাস আলিপুর আবহাওয়া দফতরের। এদিন দফতরের অধিকর্তা গণেশকুমার দাস বলেন, ‘‘বৃহস্পতিবার শহরে বিক্ষিপ্ত বৃষ্টির সম্ভাবনা রয়েছে।’’
আবহাওয়া দফতর অবশ্য আগেই জানিয়েছিল, সপ্তমীতে ঝিরঝিরে বৃষ্টিরই সম্ভাবনা রয়েছে। সেই পূর্বাভাস মিলেছে। এদিন দুপুরের পর থেকে কলকাতা ও সংলগ্ন এলাকায় পশলা বৃষ্টি হয়।
উত্তর-পশ্চিম বঙ্গোপসাগরের উপরে ঘূর্ণাবর্ত দানা বাঁধছে। তার জেরেই এদিন বৃষ্টি হয়েছে বলে জানাচ্ছে আবহাওয়া দফতর।
তবে আবহবিদদের একাংশ জানাচ্ছেন, অষ্টমীর দিন বৃষ্টি হলেও তা দিনের নির্দিষ্ট একটা সময় হবে। সবসময় হবে না। তাছাড়া ভারী বৃষ্টিরও খুব একটা সম্ভাবনা নেই। ফলে বৃষ্টির জন্য যে পুজোর আনন্দ মাটি হবে, তেমন আশঙ্কা  করছেন না আবহবিদেরা।